የኮሮና ቫይረስ ተጠቂዎች ቁጥር በመቀነሱ ህብረተሰቡ ወደ መዘናጋት እንዳይገባ ማሳሰቢያ ተሰጠ
 አዲስ አበባ፡- በሀገራችን ሰሞኑን እየታየ ያለው የኮሮና ቫይረስ ተጠቂዎች ቁጥር መቀነስ ምክንያት ህብረተሰቡ መዘናጋት እንደሌለበት የስነልቦና ባለሙያዎች አሳሰቡ። የስነልቦናና የማህበራዊ ሳይንስ ባለሙያ ወ/ሮ ዘርትሁን ካሳሁን ለአዲስ ዘመን ጋዜጣ በሰጡት አስተያየት፤ ባለፉት ሁለትና ሦስት ቀናት ውስጥ የኮሮና የቫይረሱ ተጠቂዎች ቁጥር አነስተኛ እየሆነ መምጣት ወይም ምንም የለም የሚል ሪፖርት መሰማቱን ተከትሎ ህብረተሰቡ መዘናጋት እንደሌለበት ይገልጻሉ።  የቫይረሱ ተጠቂዎች ቁጥር መቀነስ በሽታው ለመቀነሱ አመላካች ላይሆኑ እንደሚችል ይናገራሉ። ባለፉት ቀናት ተጠቂዎች ቁጥር መቀነስ ህብረተሰቡ ላይ የሚታዩት የደስታ ስሜቶች ፈጠረዋል። ይህንን ተከትሎም የህዝብ እንቅስቃሴዎች መጨመርና ወደ ነበረበት የመመለስ ነገሮች በብዙ ሰዎች መታየታቸውን የታዘቡት ወ/ሮ ዘርትሁን ፤ ይሄ እንግዲህ የቁጥሩን ማነስ ዓይተን በራሳችን የለም ወደ ሚል ድምዳሜ ገብተን ከሆነ መዘናጋት እንዳይፈጠር ስጋት ያላቸው መሆኑን ይገልጻሉ።  ባለሙያዎችና ጉዳዩ የሚመለከታቸው አካላት የቫይረሱ ተጠቂዎች ቁጥር መቀነስ ወይም በቫይረሱ የተያዘ ሰው የለም ማለት ምን እንደሚያመላክት አጽዕኖ ሰጥተው ማህበረሰቡ ላይ በደንብ መሥራት እንደሚያስፈልግ የሚናገሩት ወ/ሮ ዘርትሁን ፤ ባለፉት ሦስት ቀናት ህብረተሰቡ ዘንድ ባንክ ቤቶችና ሌሎች ቦታዎች እጅን አለመታጠብ፤ ርቀትን አለመጠበቅ ችልተኝነት እየታየባቸው መሆኑን ጠቁመው፤ ወደ ማህበረሰቡ ውስጥ አልገባም ቢገባ ኖሮ የቁጥር እስከአሁን ይጨምር ነበር የሚል በራስ ድምዳሜ ወደ መስጠት እንደማይገባ ተናገረዋል።  እንደ ባለሙያዋ ማብራሪያ፤ ከስነልቦና አንጻር አንዱ የሚያስጨንቀው ቁጥሩ እየጨመረ መሄድ ፍርሐታችን እያደገ ስለሚሄድ እራሳችንን ቤት ውስጥ ለመገደብ ያለን ፍላጎት ይጨምራል። የቁጥሩ መቀነስ ደግሞ ፍርሐት እንድናስወግድና ለመውጣት በማሰብ፤ ወደ መደበኛ እንቅስቃሴያችን የመመለስ ፍላጎቶችን ያሳያል። ነገር ግን ይሄ ጥሩ ስሜት ቢሆንም ባለሙያዎች ምክረ መመራት ቢደረግ፤ ተመልስን ወደ አደጋ እንዳንገባ ያደርገናል ይላሉ።  የቁጥሩ መቀነስ ጥሩ ስሜት እንዲኖረን ያደርጋል፤ ፍርሐታችንን ይቀንሳል ፤ ወደ መደበኛ ሁኔታችን እንድንመለስ እንደሚያደርግ እንደሚገልጹት ባለሙያዋ፤ ነገር ግን በእነዚህ ስሜት ውስጥ ሆነን ተመልስን ማህበራዊ መስተጋብራችንን፤ አብሮ መሰባሰቡን፤ መብላት፤ መጠጣቱ ላይ የምንመለስ ከሆነ፤ በመዘናጋት ውስጥ ሆነን ራሳችንንም በዙሪያችን ያሉ ሰዎችንም እንጎዳለን።  ‹‹አሁን ላይ እየታዩ ያሉ መዘናጋቶች ዋጋ እንዳያስከፍሉን መጠንቀቅ አለብን። ህብረተሰቡ የራሱንና በዙሪያው ያሉ ሰዎችንም ኃላፊነት ስላለበት ቤት ውስጥ በመቀመጥ የመሰላቸት ስሜቱን፤ ወደ ውጪ ለመውጣት የሚያደርገው መቻኮል፤ የኢኮኖሚ ሁኔታ፤ የበዓል ስሜቶችን ገታ በማድረግ የመታገስ አቅም ቢኖረውና በህይወት ለመኖር መቅደም ያለበት ተግባር ማስቀደም ይገባል›› ብለዋል።አዲስ ዘመን ሚያዝያ 19/2012
ወርቅነሽ ደምሰው